“ดาวโจนส์” ปิดบวกกว่า 400 จุด นลท.คลายวิตกเงินเฟ้อ-เศรษฐกิจถดถอย
“ดาวโจนส์” ปิดบวกกว่า 400 จุด นลท.คลายวิตกเงินเฟ้อ-เศรษฐกิจถดถอย โดยดัชนีเฉลี่ยอุตสาหกรรมดาวโจนส์ปิดที่ 32,196.66 จุด เพิ่มขึ้น 466.36 จุด หรือ 1.47%
“ดาวโจนส์” ปิดบวกกว่า 400 จุด นลท.คลายวิตกเงินเฟ้อ-เศรษฐกิจถดถอย โดยดัชนีเฉลี่ยอุตสาหกรรมดาวโจนส์ปิดที่ 32,196.66 จุด เพิ่มขึ้น 466.36 จุด หรือ 1.47%
14 พ.ค. 2565

ผู้สื่อข่าวรายงานว่า ดัชนีดาวโจนส์ตลาดหุ้นนิวยอร์กปิดพุ่งขึ้นในวันศุกร์ (13 พ.ค.) เนื่องจากนักลงทุนขานรับสัญญาณที่บ่งชี้ว่าภาวะเงินเฟ้อในสหรัฐอาจแตะระดับสูงสุดแล้ว ซึ่งได้ช่วยคลายความวิตกที่ว่าธนาคารกลางสหรัฐ (เฟด) จะเร่งปรับขึ้นอัตราดอกเบี้ย ซึ่งอาจทำให้เศรษฐกิจเข้าสู่ภาวะถดถอย
โดยดัชนีเฉลี่ยอุตสาหกรรมดาวโจนส์ปิดที่ 32,196.66 จุด เพิ่มขึ้น 466.36 จุด หรือ +1.47%, ดัชนี S&amp;P500 ปิดที่ 4,023.89 จุด เพิ่มขึ้น 93.81 จุด หรือ +2.39% และดัชนี Nasdaq ปิดที่ 11,805.00 จุด พุ่งขึ้น 434.04 จุด หรือ +3.82% โดยในรอบสัปดาห์นี้ ดัชนีดาวโจนส์ลดลง 2.1% ขณะที่ดัชนี S&amp;P500 และ Nasdaq ลดลง 2.4% และ 2.8% ตามลำดับ
ด้านหุ้นกลุ่มเทคโนโลยีขนาดใหญ่ช่วยหนุนตลาดขึ้น หลังจากที่ถูกเทขายในช่วงหลายวันที่ผ่านมา เนื่องจากอัตราผลตอบแทนพันธบัตรปรับตัวขึ้น และนักลงทุนวิตกว่าเฟดอาจจะปรับขึ้นอัตราดอกเบี้ยในเชิงรุกมากกว่าที่คาดไว้
แม้ตลาดปรับตัวขึ้นในวันศุกร์ แต่ดัชนี S&amp;P500 และดัชนี Nasdaq ปรับตัวลงเป็นสัปดาห์ที่ 6 ติดต่อกันยาวนานที่สุดนับตั้งแต่ฤดูใบไม้ร่วงปี 2555 และนับตั้งแต่ฤดูใบไม้ผลิปี 2554 ตามลำดับ
ส่วนดัชนีดาวโจนส์ปรับตัวลงเป็นสัปดาห์ที่ 7 ติดต่อกันแล้ว และเป็นการปรับตัวลงยาวนานที่สุดนับตั้งแต่ปลายฤดูหนาวของปี 2523
ทั้งนี้ ตลาดขานรับการเปิดเผยข้อมูลเงินเฟ้อที่อาจแตะระดับสูงสุดแล้วในเดือนมี.ค.
นายเจอโรม พาวเวล ประธานเฟดยืนยันเมื่อวันพฤหัสบดี (12 พ.ค.) ว่า เฟดมุ่งมั่นที่จะต่อสู้กับเงินเฟ้อ แต่เขาเชื่อว่าเศรษฐกิจจะสามารถหลีกเลี่ยงการชะลอตัวลงอย่างรุนแรงได้
ตลาดปรับตัวขึ้น แม้มหาวิทยาลัยมิชิแกนเปิดเผยผลสำรวจระบุว่า ดัชนีความเชื่อมั่นของผู้บริโภคสหรัฐดิ่งลงสู่ระดับ 59.1 ในเดือนพ.ค. ซึ่งเป็นระดับต่ำสุดนับตั้งแต่เดือนส.ค. 2554 และต่ำกว่าตัวเลขคาดการณ์ของนักวิเคราะห์ที่ระดับ 64.0
โดยหุ้นทั้ง 11 กลุ่มของดัชนี S&amp;P500 ปิดบวก โดยหุ้นกลุ่มสินค้าฟุ่มเฟือยพุ่งขึ้นมากที่สุด 4.1%
ส่วนบริษัท 458 แห่งในดัชนี S&amp;P500 รายงานผลประกอบการไตรมาสแรกออกมาแล้ว ซึ่ง 78% รายงานผลประกอบการที่แข็งแกร่ง
ส่วนความเคลื่อนไหวของหุ้นรายตัวได้แก่ หุ้นเทสลา อิงค์ พุ่งขึ้น 5.7% ขณะที่หุ้นทวิตเตอร์ ร่วงลง 9.7% สวนทางตลาด หลังนายอีลอน มัสก์ทวีตว่า เขาระงับการทำข้อตกลงซื้อหุ้นทวิตเตอร์วงเงิน 4.4 หมื่นล้านดอลลาร์ เพื่อรอข้อมูลเกี่ยวกับบัญชีปลอม
ด้านหุ้นโรบินฮู้ด มาร์เก็ต พุ่งขึ้น 24.9% หลังซีอีโอของบริษัทเปิดเผยว่าได้เข้าถือหุ้นเพิ่ม 7.6% ในโรบินฮู้ด
ส่วนหุ้นบริษัทน้ำมันออกซิเดนทัล ปิโตรเลียม พุ่งขึ้น 8.2% หลังเบิร์กเชียร์ แฮทาเวย์ของนายวอร์เรน บัฟเฟตต์เปิดเผยว่าได้เข้าซื้อหุ้นของออกซิเดนทัล ปิโตรเลียมจำนวนมากขึ้น